khistorydata/jeongjo-sjw-relations huggingface dataset:
정조 6년
右議政李徽之箚曰。伏以臣。伏見日昨院啓批旨及蔡濟恭疏批。因臣陳箚。濟恭之罪。有若解脫者然。臣不勝愧惶之地。濟恭之包藏禍心。禱張凶論。締結宦侍之跡。綢繆師翰之狀。臣雖不言。諸臣已陳之矣。至於爲國榮之奇貨。作凶黨之嚆矢。暗地傳法。陰謀俟隙。擧世喧傳。人皆知之。而獨未及發。臣於朝參日。首以此事請討。蓋憤其群聽轉益誑脅。大義必欲壞亂。將爲國家之憂故也。大抵濟恭之主此論。國榮之所稔知也。及其窮無所不爲之後。乃欲藉此而爲凶國禍家之計。則濟恭有此心。故國榮有此言。國榮有此言。故國人傳其說。特以天斃國榮。而不得售其謀耳。渠欲以廷臣之不言國榮之已斃。欲掩萬口之喧藉者。尤極叵測。臣之憤痛於濟恭者。豈後於諸人。昨緣忙急構箚。未遑詳言。此固臣辭不達意之罪也。然聖批一下。非但群情訝惑。凶徒生意。臣將爲前後異揆。致討不嚴之人。衷情莫暴。措躬無地。短箚自訟。仰請譴何。伏乞聖明。亟降威罰。以爲奏事不審者之戒焉。答曰。省箚具悉卿懇。前批不言筵奏之可否。出於敬禮之意矣。卿箚又到。到今烏可不道予未及道之蘊也。予於卿之朝參日筵奏。竊有慨歎于中者。大僚卽具僚之所瞻仰。凡係注措。一或失當。其爲世道無窮之憂。容有極哉。重臣事。昨秋業有悉諭。丹書已屬烏有。白簡都歸虛無。昭晣與否。更何言哉。大抵言從位殊。罪隨事異。言官以友師之微事論人也。朝廷許以風聞。以助其風裁筆稜。而至若大官之以人鬼關頭之事。輒聞道路之傳。質言筵席之間。古有是否。予誠陸陸未之聞也。重臣之茹痛。猶屬自己之事。在四方聽聞。果無駭惑之歎乎。且再箚云云。卿意尤覺莫曉。重爲卿惜之。卿須安心勿辭焉。仍傳曰。此批答。遣史官傳諭于右議政。
정조 6년
壬寅正月初九日卯時。上御春塘臺。親臨到記儒生製述殿講入侍時。行都承旨嚴璹。左承旨李在學。右承旨沈有鎭。左副承旨李世奭。右副承旨徐鼎修。同副承旨趙鼎鎭。記事官趙興鎭。假注書趙衍德。記事官曺喜有。記注官金鳳顯。以次入就庭中。先行四拜禮訖。仍退出。上具翼善冠袞龍袍。乘輿出賓陽門。詣明政殿月臺。樂作。駕由明光門。入靑陽門。詣春塘臺。樂作。通禮跪請降輿。上降輿卽座。樂止。上曰。鶴城君早退休息。可也。命試官入侍。賤臣承命出傳。讀券官判府事鄭存謙。行副司直徐浩修。刑曹判書徐有隣。對讀官吏曹參議沈念祖。前承旨金宇鎭。副司果徐龍輔。副修撰洪文泳。考官領議政徐命善。漢城判尹鄭昌聖。刑曹參判金尙集。大司成徐有防。禮曹參議柳義養。前校理尹㬦。副司果鄭東浚等。率儒生入就位。引儀唱四拜禮。樂作。存謙等行拜禮訖。樂止。存謙等以次進前。上曰。儒生拜禮時。不能一齊起伏。大司成若有豫令導誨。則寧或如是。仍命書榻敎曰。大司成徐有防。推考。存謙曰。日候不調。聖體。若何。上曰。一樣矣。命善曰。今日則日寒差勝矣。上曰。講則以書傳應試。製述則先爲出題。可也。仍命浩修。書策題開漕運。上曰。此題。何如。存謙曰。題甚極好。可觀作者之文矣。仍命懸題。上曰。大司成申飭儒生。以序齒分坐。可也。有防承命出。分付。上曰。執冊承旨。誰也。有鎭曰。嚴璹李在學矣。上曰。右承旨昨日事。可謂太多事矣。存謙曰。事關懲討。故右承旨有此所啓。實是公議所在矣。上曰。卿言亦過矣。因此而朝廷又失一人。則豈不可悶乎。命善曰。日前蔡濟恭之又敢投疏。亦一變怪事矣。上曰。事非緊急。卿其待後日仰陳。可也。存謙等還復位。上謂璹曰。卿其親諭關西儒生。仍下敎曰。昨冬傳敎。已有悉諭。不必諄複。而大抵關西。自是尙武之地。且奮武衛敷文敎。卽王政之所先。今以用武之地。歸之虛文者。旣非誠實底事。爾輩之能製能講者。固當從文。而其外不緊之徒。假托儒名。專抛武技。是豈成說乎。因此之故。曾有下敎。則渠輩乃敢以儒生自處。不應館試。仍作嫌避。揆以分義。焉敢乃爾。向者施罰。出於警飭。爾等不必因此而抑鬱矣。今此下敎。非必專禁儒業。而若有無實從文者。盡歸用武事。通諭西土。無復如前。可也。璹承命出班外。招諸生立庭下。曉諭訖。還復位。上曰。講製。今若畢試。則似當侵夜矣。命善曰。今此兩試。有侵夜未畢之慮。明日次對。將以頉稟矣。上曰。唯。仍命開講。賤臣呼講生李振玉等。以次進講。上曰。館掌議。誰也。有防曰。近無掌議。故以趙學愼。差出東一房矣。上曰。此時齋任。不可不備員。卽爲差定。可也。有防承命而退。上曰。齋任斯速入侍事。分付。鳳顯承命出。與趙學愼等。偕入進前。上問姓名訖。上曰。齋任近因不備。館事全不成樣矣。今玆爾等。皆已備員。此後則凡於齋中事。各別管飭。且以自罰事言之。先王朝已有禁令。從今以往。無復襲謬。可也。有防曰。儒生自削。果有先朝禁令。而自罰名目。在昔大司成趙明鼎。作爲定式。亦爲痛禁。宜矣。上曰。爾其詳考館誌。以爲入稟。可也。上謂學愼等曰。今以塲中觀之。赴試諸生。咫尺帳殿。或坐或臥。專無肅敬。揆以事體。寧宜若是。此亦爾等所可董飭處。始自今日修擧責任。可也。仍命退。上曰。多出比較。然後可試其才。勿爲峻考。多出通栍。可也。上曰。落講儒生。欲爲試製。勿令退送。仍爲待令。有防承命出。分付。至承膺祚進講。上曰。此是善講者矣。命善曰。然矣。至朴昌朝進講。上曰。爾在何處乎。昌朝曰。居在北道矣。尹行喆進講。上曰。爾是誰族乎。行喆曰。前正言尹得履之族矣。上曰。此儒眞雄經矣。命善曰。非但雄經。所陳經義。頗有識矣。講書傳訖。命以詩傳比較。膺祚昌朝行喆等三人進講。上曰。西儒若決此科。則可慰抑鬱之情矣。命善曰。如或偶中。則實爲多幸矣。講訖。承膺祚居首。仍命殿前唱名以退。上曰。收券。爲幾何乎。在學曰。爲一百三十一丈矣。上曰。若令畢考。則當至徹夜。以明日取考。可也。命善曰。講榜。卽爲修納乎。上曰。製券。今不得取考。講榜。待明日同爲修納。好矣。世奭曰。再明日文臣殿講處所。以何處爲之乎。上曰。以涵仁亭爲之。上曰。今日試官及製述試官。皆令明朝來待。可也。命書傳敎曰。明日侍衛。別雲劍外以入直擧行。又命書傳敎曰。梜輦軍。以弘化金虎入直軍中六十名抄擇。除出用之。槍劍軍置之。儀仗副輦。亦爲置之。在學曰。明日動駕門路。以今日門路爲之乎。上曰。可矣。命書右相箚批訖。上曰。昨日陳箚。意謂可嘉。而今日箚辭。極涉太過矣。命善曰。豊川漂民船隻器物。換賣銀子。付來於今番曆齎之行。故盛京回咨。頃已陳達。今方正書。定禁軍往傳灣府。而付來銀子十四兩。下送黃海道臣。使之分給於漂民等處。何如。上曰。依爲之。出擧條上曰。今日未能畢試。不告禮畢。可也。仍降座。樂作。通禮跪請乘輿。上乘輿出靑陽門。入賓陽門。諸臣口傳問安訖。以次退出。
정조 6년
壬寅正月初九日初更。上御觀物軒。右副承旨入侍時。右副承旨徐鼎修。記事官趙興鎭。兼春秋金鳳顯。別兼春秋徐龍輔。以次進伏訖。上曰。試官。皆在何處。鼎修曰。各在各處直所矣。仍命書金吾啓目判付書訖。命賤臣。卽爲分付。賤臣承命出。承史以次退出。
정조 6년
行都承旨嚴璹藥院直。左承旨李在學坐。右承旨沈有鎭坐直。左副承旨李世奭坐。右副承旨徐鼎修坐。同副承旨趙鼎鎭坐直。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
沈有鎭啓曰。行大司憲李命植疏批未下。執義兪彦鏶在外。掌令安鼎大疏批未下。柳翼之在外。持平李益運陳疏在外。朴趾慶在外。今日以監察茶時之意。敢啓。傳曰。知道。
정조 6년
傳于趙鼎鎭曰。大司成禁推。分揀。
정조 6년
以校理李宗燮。修撰權以綱牌不進罷職傳旨。傳于趙鼎鎭曰。只推。
정조 6년
李世奭。以弘文館言啓曰。校理李宗燮。由限已過。修撰權以綱。旣有只推之命。竝卽牌招察任。何如。傳曰。允。
정조 6년
又以弘文館言啓曰。新除授校理姜彝正。時在洪忠道公山地。經筵入番事緊。請斯速乘馹上來事。下諭。傳曰。依啓。
정조 6년
趙鼎鎭。以兵批言啓曰。陞資拜營將者。以不職遞罷。則勿計朔數多少。還收資給。載在法典矣。咸鏡監營中軍朴順陽。旣以準瓜前。不職罷黜。中軍之職。依營將例施行事。曾有定式。則不可仍置。所授加資。依例還收之意。敢啓。傳曰。知道。
정조 6년
有政。吏批。判書金鍾秀在外未肅拜。參判金文淳進。參議沈念祖進。左承旨李在學進。以李義行爲大司諫。鄭民始爲右參贊。鄭好仁爲同經筵。李聖圭爲戶曹參判。鄭志儉爲戶曹參議。李錫夏爲兵曹佐郞。鄭東愈爲工曹正郞。李華國爲北部都事。徐龍輔爲中學敎授。洪文泳爲東學敎授。尹㬦爲南學敎授。
정조 6년
再政。李東馨爲刑曹參議。
정조 6년
兵批。判書鄭好仁病。參判徐有寧病。參議未差。參知柳誼入直進。李漢泰李延喆李煜爲副護軍。尹東晢姜世晃任希曾吳載純朴取源洪九瑞姜趾煥宋煥喆李枰鄭存中爲副司直。前中軍朴順陽折衝。今降禦侮。
정조 6년
兵曹口傳政事。黃昇源爲副司直。
정조 6년
持平李益運疏曰。伏以歲鑰復新。茀祿鼎至。頌忭之忱。中外惟均。仍伏念臣本無肖似。濫廁從班。前後居臺。未嘗出一言論一事。以補我聖明之治。居常愧懼。若隕淵谷。柏府除旨。忽下於太廟動駕之日。臣當竭蹶趨承。進參陪班。而臣自歲初。重患關膈之症。奄奄床褥。坐犯違傲。而聖度天大。不加罪罰。反有只推之命。臣誠惝怳感激。莫省攸措。容俟賤疾之少間。庶效叩謝之忱。臣於俄者。得見臣兄臣鼎運書。則臣之七耋病父。素患風痺之症。挾感添劇。麻木而肢體莫收。痞滯而食飮不通。藥餌無效。氣息凜綴。將有頃刻垂盡之慮。急脚踵至。促臣歸省。臣自聞此報。心神飛越。接住不得。玆敢忙陳短章。徑尋鄕路。伏乞天地父母。俯垂諒察。亟削臣所帶之職。以便救護。仍治臣擅離之罪。以肅朝綱焉。臣無任屛營祈懇之至。答曰。省疏具悉。爾其勿辭。救護父病。
정조 6년
前行寧遠郡守鄭世柱疏曰。伏以臣。生長鄕曲。弓馬爲業。幸竊科第。濫通朝籍。雖有裹革之願。而實無鳴劍之才。只自悚戚而已。第嘗往來京鄕。目見軍制之疎虞。竊有所憂歎者。每欲一陳於天陞之下。而顧以人微職卑之一介武夫。無路仰撤。徒懷漆室之憂。幸今我聖上。以古聖好問之義。有中外求言之敎。聾瘖跛躄。亦且增百倍之氣。臣雖無似。適當斯會。不避猥越之誅。敢貢芻蕘之說。聖明裁察焉。臣竊伏念。我國家聖德隆盛。治敎休明。無一物不得其新。則文德旣修。干戈旣偃。而第以陰雨之備言之。則此正安不忘危之時也。卽今內而五營卒伍。皆是輦下親兵。器械精利。固不足爲憂。而至若外方八路束伍。皆是南北防虞緩急所恃者也。其數爲二十一萬三千五百七十五名。而風餐露宿。戰鬪千里者。專賴於此。則實爲一國之藩籬。豈非設施者重。所恃者大。而其器械之疎忽。未有甚於此時。蓋緣昇平以來。戎務漸弛。全不修補之致也。近來所謂軍器修補云者。不過各該邑留儲軍器而已。至於束伍物。三百年來設給以後。一無修改之事。今皆爲破弊無用之物。每當逢點。徒以掩蔽免罪爲主。苟且彌縫。亦或有無全體。而東借西覓。艱辛充數。其實則與空拳無異。脫有不幸。以此無器械之卒。將何以臨陣對敵乎。思之及此。不覺寒心。謹以及時修改之策。條陳焉。其一。鳥銃非但發號放令。乃是殺敵第一器用。而擧皆耳缺匣碎。便作一個鐵杖無用之物。不可不汲汲修改者也。其二。腰刀。卽是斬將刈旗之用。而亦皆鞘破鋩鈍。全不成樣。或有以數寸小刀。假作木柄。穿木爲鞘。裹以破皮。臨急而不得拔用者。不可勝數。此亦不可不汲汲修改者也。其三。弓子。實爲射疎及遠之用。而年久破傷。以繩纏縛者有之。筋角生隙。幹體不正。不得張弦者。千萬皆然。此亦不可不汲汲修改者也。凡此三者外。多少器械。全不成樣。一無可恃。古人以器用利。爲禦敵之至要。而今乃如此。幾何而不爲以其卒與敵者耶。若以此三條之弊。一賜詢問於籌司諸臣及外方武士之帶職近侍者。則庶可俯燭臣言不妄矣。且於三南外邑中。特命抽栍摘奸。取點束伍軍裝。或與臣言相左。則臣雖伏妄言之誅。亦所不辭。至於修補之策。則事甚活大。似不敢率易條陳。而第以愚淺之見。有所量度。則各道內限四方百里相距之地。居其中別定都會官。則一道之內。都會邑多不過數三處。使其各邑。聚送束伍軍裝於都會官。銃匣材木。則使其各道。隨其所産邑輸送後。下送各軍門造匣之匠。一一改造。弓子則亦令監兵水營。起送弓匠。去其間角。全不用朴達木。麻采木。直赴於竹所上。堅緻造給。而一處畢役後。轉送他都會。刀子亦依此起送匠人。一體修改。則數年之間。八路束伍軍裝。豈無一新之道乎。至若所入物力。則不費大段財力。自有可爲之道。而臣不敢唐突冒陳。此則下詢於籌司諸臣。必有區劃之策。而若或不以臣鄙卑。特賜俯詢。則請得以一二區劃之道。仰陳於紸纊之下。顧念臣不過麤疎武士。而愚忠所激。敢發妄言。死罪死罪。臣無任屛營祈懇之至。省疏具悉。三條說弊。皆有所據。下廟堂與各營將臣。爛育救弊之方。草記以聞。
정조 6년
壬寅正月初十日辰時。上御春塘臺。親臨到記儒生製述入侍時。行都承旨嚴璹。左承旨李在擧。右承旨沈有鎭。左副承旨李世奭。右副承旨徐鼎修。同副承旨趙鼎鎭。記事官趙興鎭。假注書趙衍德。記事官曺喜有。記注官金鳳顯。以次入就庭中。先行四拜禮訖。以次退出。上具翼善冠袞龍袍。乘輿出賓陽門。兵曹判書鄭好仁進前奏曰。別雲劍李柱國。不卽來待。事體未安。推考警責。何如。上曰。試官。雖或晩到。而侍衛之臣。豈可如是乎。第今動駕之時。侍衛不可不備員。以守禦使代差。使之隨駕。可也。賤臣承命出。分付。上詣明政殿月臺。樂作。駕由明光門。入靑陽門。詣春塘臺。通禮跪請降輿。上降輿。樂止。在學曰。四學齋任。昨日有來待之敎。而中學齋任。只有一員。三學則久無齋任。今始齋會差出。故姑未待令矣。上曰。四學齋任之初不備差。職由敎授之不能修擧。事殊可駭矣。仍命書榻敎曰。四學敎授。一竝遞差。上曰。製述試官。入來考券事。分付。賤臣承命出傳。讀劵官判府事鄭存謙。行副司直徐浩修。刑曹判書徐有隣。對讀官吏曹參議沈念祖。前承旨金宇鎭。副司果徐龍輔。副修撰洪文泳等。以次進伏。命考券。念祖進讀試券。至二天。上曰。此券綴文。多有可觀處矣。存謙曰。果然矣。上曰。試券中以古文綴拾者。必是狹冊中出來。否則假飾古文。綴以成編者。論其用意。俱涉無實。此等試券。別置外等。布諭儒生。可也。上曰。講經試官。亦率儒生入來事。分付。賤臣承命出傳。考官領議政徐命善。漢城判尹鄭昌聖。刑曹判書金尙集。參考官大司成徐有防。禮曹參議柳義養。前校理尹㬦。副司果鄭東浚等。率儒生入就庭中。引儀唱四拜禮。命善等行四拜禮訖。以次入就位。命善曰。連日勞動之餘。聖體。若何。上曰。一樣矣。上曰。講經儒生。當命題製進。各出論賦。以試自願。何如。命善曰。聖敎誠好矣。命昌聖書論題。取瑟而歌。命尙集書賦題。植杖而耘。仍命懸題。上曰。中學齋任。先爲入侍。賤臣承命出。與金錅進前。上曰。爾是中學齋任。他學齋任。竝卽差出。今日試製時。爾爲押班。各別看檢。可也。仍命錅退出。上曰。昨今屢飭之下。齋任尙不差出。大司成若有勤飭。則寧有遲滯之如斯乎。仍命書榻敎曰。大司成徐有防。事過後禁推。上曰。科場固當至嚴。而觀於昨日士習。極爲可駭。實不欲賜第。而事近迫隘。明日更試後賜第。未知如何。存謙曰。聖敎誠然矣。命善曰。古有三對策之例。其在取人材之道。實所妨矣。上曰。今日試場。挾冊以入。套襲古文者。欲爲坼封施罰。而亦近迫隘。今姑置之。大司成筵退後。以此意飭諭諸生。可也。存謙曰。伏承下敎。不勝欽仰。而此實出於刑期無刑之意。今此諸生。旣聞聖敎。必當感頌歸正矣。存謙曰。試券中全謄臼套文字甚多。至以挾冊不禁。致勤飭敎。當該禁亂官。不可無罪。拿問處之。何如。上曰。依爲之。出擧條命書傳敎曰。觀於昨日試庭。士習之解弛。可謂無餘地。嚴科場三字。御極以後。未嘗放過。曾未幾何。生弊至此。則烏可無警勵之擧也。挾冊儒生。借述儒生。非不知摘發勘科。而特從申令之意。雖不處分。旣曰場中不嚴云爾。則在士子之廉義。被選者。亦必不以爲快矣。面試則迄不設行者。實有所執而然。至若優取六七人。更試功令。實合待多士嚴科場之意。待榜出。柀抄儒生。皆令明日應試。科次時試券中。全用臼套文字。至於十餘張之多。士子輩若有畏法之心。豈敢無難犯科。初欲坼名。別般科罪矣。此亦姑且含忍。要欲更觀前頭。先以此意。令本館知悉。上曰。明日更試時。從其儒生被抄數。易書書吏及易書紙。豫爲待令事。分付。賤臣承命出傳。上曰。四學齋任。先入侍後試製。當以明日擧行。大司成以此知悉。有防承命出。分付。上曰。洪文泳久屈館職。該曹。何不陞品乎。鼎修曰。與銓郞金載瓚。有娚妹之嫌。故不得陞品矣。命書傳敎曰。政官牌招開政。世奭曰。明日專經文臣試官中。時無職名人。令該曹口傳付軍職。何如。上曰。依此爲之。金文淳進前奏曰。判書金鍾秀在外未肅拜。參議沈念祖試官進。小臣獨政未安。何以爲之乎。敢稟。上曰。仍爲之。出擧條上曰。明日殿講文臣擧案。尙未修納。該房卽爲申飭以入。世奭曰。明日專經文臣擧案。今日當爲入啓。而尙不修正。以致遲滯。事甚未安。禮曹堂上。推考。何如。上曰。依爲之。出擧條命書傳敎曰。近日申飭赴衙之時。刑曹參議望。以在外人備擬。政官推考。以在京無故人。更爲擬入。考券訖。命坼封。三下一李庚運。三下崔光泰金熙朝洪義浩李明孚。以次出榜訖。命善曰。觀此被抄人。則俱是名下士矣。上曰。李庚運。誰也。尙集曰。故司諫永祿之子。且以文名世者矣。上曰。鄕儒亦參榜中。可謂善出榜矣。存謙曰。果然矣。上曰。明日更試時。以今日試官。仍爲考券。可也。有防率四學齋任進前。上曰。以次進前。趙雲繪洪大榮李崑秀金錅等進前。上謂崑秀曰。前兵判。何以出在城外乎。崑秀曰。頃奉嚴旨。心切惶悚。不得入處城中矣。上曰。其時事端。爾能知之乎。崑秀曰。誤聽下敎。有是犯科矣。上曰。欲下敍用。而其時事姑未釋疑。故尙此置之。甚可歎也。第令還入城中事。爾其傳之。南公轍進伏。上曰。言念故重臣。深庸愴感矣。金寅鎭柳詠等進伏。上曰。他日卿相。盡在此矣。命善曰。聖敎果然矣。上謂趙雲繪等曰。明日試製時。爾等各率色掌押班入參。可也。上曰。近來節製。只以館儒許試。故方外儒生。不得赴試。不無向隅之歎矣。有防曰。果然矣。命書傳敎曰。館學無異館儒。齋任雖有押班之例。學儒齋任。元無押班之事。此後春秋到記。學儒齋任。一體押班事。定式。應試與否。亦依未赴到記之館儒齋任例。擧行。有防曰。春秋到記時。四學齋任。依泮掌色例。一體押班事。命下矣。本館掌色押班時。雖是未參到記之人。間有同赴試場之例者。非有自來定式。每因臨時特敎矣。今此四學齋任押班後。應擧一節。亦當依本館例。稟旨擧行。故敢此仰達矣。上曰。依爲之。出擧條有防曰。本館齋任之不得自削自罰事。昨伏承考奏之命矣。臣謹稽館例。則自削名色。一自先朝。定式嚴禁之後。創出自罰名色。而諉以與自削有異。伊來數十年。互相效尤。仍成謬規。至于今迄未痛革云。名色雖殊。而自罰自削。元無異同。禁令旣嚴。而或行或創。尤欠事體。此後則一依先朝定式。無論自削自罰。不得任自違越事。申飭館學。何如。上曰。此不過修復故制之事。依此所奏。出擧條申飭。可也。出擧條上曰。製述榜。待明日更試。以爲出榜。可也。有防率館齋任趙學愼等。以次進前。上曰。士習之不正。專由齋任之不備。爾等仍作久任。另飭諸生。無復如前。此後矯正之方。專責於爾。爾其敎率善爲也。仍命退。考講儒試券訖。命坼封。賦二下李敏祖。三上丁載孝。三中嚴錫龜。論三下李思謙。以次出榜訖。命書傳敎曰。春到記殿講及比較純通。居首幼學承膺祚。直赴殿試。之次殿講。純通比較通幼學朴昌朝。直赴會試。殿講純通幼學尹行喆。給一分。粗以上施賞。自政院考例捧傳旨。講經儒生製述居首賦二下幼學李敏祖。論語一件賜給。賦三上幼學丁載孝。紙三卷筆五枝墨五笏。賦三中幼學嚴錫龜。紙二卷筆三枝墨三笏。論三下幼學李思謙。紙一卷筆二枝墨二笏賜給。上曰。製述榜。待明日更試。以爲出榜。可也。仍命試官先退。通禮告禮畢。上降座。樂作。通禮跪請乘輿。上乘輿。下敎曰。李敏祖。令閤外待令。賤臣承命出傳。駕出靑陽門。由明光門。入賓陽門。命李敏祖入侍。賤臣承命出。偕入進前。上曰。爾居何邑乎。敏祖曰。居在嘉山矣。上曰。爾做賦爲幾首乎。敏祖曰。幾至五百首矣。命退。諸臣出賓陽門。口傳問安訖。以次退出。
정조 6년
行都承旨嚴璹藥院直。左承旨李在學坐。右承旨沈有鎭坐。左副承旨李世奭坐。右副承旨徐鼎修坐直。同副承旨趙鼎鎭坐直。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
上在昌德宮。停常參經筳。
정조 6년
徐鼎修啓曰。大司憲李命植。疏批未不。執義兪彦鏶在外。掌令安鼎大疏批未下。柳翼之在外。持平李益運受由在外。朴趾慶在外。今日以監察茶時之意。敢啓。傳曰。知道。
정조 6년
以專經文臣殿講不通人禁推傳旨。傳于趙鼎鎭曰。今番分揀。
정조 6년
以戶曹郞廳拿處傳旨。傳于趙鼎鎭曰。姑爲分揀。
정조 6년
以統製使狀啓。潮水徃來之際。恐不無毒氣流通之慮。生熟鰒進上。不能循例封進。惶恐待罪事。傳于徐鼎修曰。勿待罪事。回諭。
정조 6년
沈有鎭。以義禁府言啓曰。禁亂官本府都事李敏亨。拿囚之意。敢啓。傳曰。知道。
정조 6년
壬寅正月十一日辰時。上御涵仁亭。親臨專經文臣殿講入侍時。行都承旨嚴璹。左承旨李在學。右承旨沈有鎭。左副承旨李世奭。右副承旨徐鼎修。同副承旨趙鼎鎭。記事官趙興鎭。假注書趙衍德。記事官曺喜有。記注官金鳳顯。以次入就庭。先行四拜禮訖。以次陞殿。在學曰。今日文臣殿講。館儒再試。學儒應試。俱有試官。而領府事金尙喆。不爲入來。何以爲之乎。上曰。領相仍爲考講事。分付。賤臣承命出傳。在學曰。今於試庭。以院隷館吏。使之入來擧行乎。上曰。可矣。殿講試官領議政徐命善。禮曹判書金魯鎭。參判鄭一祥。一直提學沈念祖。禮曹參議柳義養。副司直柳誼崔台衡。率文臣柳頤玄等。入就南庭。領府事鄭存謙。行副司直徐浩修。刑曹判書徐有隣。前承旨黃昇源金宇鎭。副司果徐龍輔。副修撰洪文泳。率館儒李庚運等。入就東庭。漢城判尹鄭昌聖。刑曹參判金尙集。大司成徐有防。副司果鄭東浚。前校理尹㬦。率學儒趙雲繪等。入就西庭。引儀唱四拜禮。諸試官講官館學儒生。行四拜禮訖。命善等以次陞殿。存謙曰。連日勞動之餘。聖體。若何。上曰。一樣矣。上曰。昨日被抄館儒。以次進前。生員李庚運進伏。上曰。爾是誰族乎。庚運曰。今無立朝之人矣。尙集曰。此是故正言李永祿之子。亦名下士矣。崔光泰進伏。上曰。爾於節製。再次被抄乎。光泰曰。然矣。金頤朝進伏。上曰。是誰族也。璹曰。前校理金翊休之子。亦善文之士矣。洪義浩進伏。上曰。此是洪仁浩之弟乎。世奭曰。然矣。上曰。觀其典刑。與乃兄稍異矣。璹曰。聞其文藝。則比諸仁浩。猶有稍勝云矣。上曰。年今。幾何。義浩曰。二十五歲矣。李明孚進伏。上曰。爾居何處乎。明孚曰。居在楊州矣。上曰。今番試製。鄕儒亦爲參榜。是甚爲幸矣。竝命退。仍命浩修。書策題。問士習以試館儒。命昌聖書賦題。探花宴以試學儒。宣敎官奉出懸題訖。上曰。今日卽賜第之試。泮宮儒生盡意製進事。分付。鼎修承命頒諭。命善曰。今於殿庭。召入學儒。親臨命試。實罕古盛事。而人才之蔚興。亦可見矣。上曰。學儒之昨日未經入侍者。以次陞殿。沈象奎等以次進伏。上各問姓名年紀訖。命降階應製。少晩。命宣飯果各一大盤。向午又賜饌。仍命開講。賤臣呼講官。柳頤玄等名。以次進講。上下詢文義。命善等又問文義訖。命收栍。講官等以次退出。講訖。引儀唱禮畢。命書傳敎曰。專經文臣殿講居首權知承文院副正字李敬裕。賞典考例捧傳旨。上曰。學儒之入庭者。無非世臣之佳子。盡是可敎之良士。他日需世之材。將自此庭中得來。今予之特命試製者。非特欲試其藻華而已。此是初見君父之日。其於奏對進止之際。固宜檢飭。以正士風矣。今欲先聞其讀書聲。呈券諸生。以次上殿。三經中從其熟習者讀奏。而可誦者亦誦奏。可也。趙雲繪等。以次陞殿。或誦或讀各一章。至李崑秀進講。上曰。向時兵判所坐。初不大段。到今更何深罪。仍命書傳敎曰。本事似由誤傳。坐罷亦已有日。前判書李性源敍用。命善曰。崑秀之連日入侍。昵瞻耿光。又於其父。獲蒙恩典。在渠家眞孝子矣。學儒進讀訖。以次降階。上曰。今則四學齋任。許赴到記之試。儒生輩想必着意修業矣。命善曰。果然矣。旣許春秋到記。則四學齋任。當爲極選矣。上曰。齋任之極選。亦甚無妨矣。命善曰。聖敎至當矣。上曰。今此命試。專出奬勸之意。卿等必緩考廣抄。以示聳動之地。可也。仍命考試券。命善等進考。上曰。其中高等者。揭券於階上。使諸生觀瞻。可也。考訖。命坼封。二中李崑秀。三上趙雲繪柳詠。三中南公轍等。以次出榜。仍命諸生成班序立。分等頒賞。上曰。帳殿頒賞之時。該曹郞廳當豫爲待令。而只有二人來待。事極可駭矣。仍命書榻敎曰。頒賞時不爲待令戶曹郞廳。一竝拿處。上曰。頒賞時違格及限後人。依不中賞例。竝令頒紙。戶曹郞廳吳載文金鎜。立傳紙筆。李崑秀等以次跪受。起四拜訖。上曰。學儒等待館儒榜出。以觀新恩之進退。仍下敎曰。館儒試券易書。連爲催促。鼎修承命。分付。上曰。古則圓點之科。皆有易書之規矣。命善曰。果然矣。命考策券。命善等考訖。命書等第。上親坼封。下敎曰。昨日居魁之人。今又居首。誠多幸矣。命善曰。果善爲矣。仍命殿前。呼名進退。命善曰。今日之擧。誠罕有也。館學儒生之同庭分試。有此盛事。大聖人培養作成之盛意。有足以感動臣隣。實不勝欽歎矣。命諸生退出訖。命書傳敎曰。春到記居首儒生生員李庚運。直赴殿試。之次進士洪義浩。直赴會試。之次生員金熙朝。給二分。進士崔光泰。生員李明孚。昨日俱以三下。被抄於之次。紙筆墨。依次上例自政院考例捧傳旨。又命書榻敎曰。輪對官明日來待。仍命退。諸臣退出賓陽門。口傳問安訖。以次退出。
정조 6년
行都承旨嚴璹藥院直。左承旨李在學坐直。右承旨沈有鎭坐。左副承旨李世奭坐直。右副承旨徐鼎修坐。同副承旨趙鼎鎭坐。注書趙興鎭仕李祖承病。假注書趙衍德藥院直。事變假注書李顯道仕。
정조 6년
李在學啓曰。大司憲李命植疏批未下。執義兪彦鏶在外。掌令安鼎大疏批未下。柳翼之在外。持平李益運受由在外。朴趾慶在外。今日以監察茶時之意。敢啓。傳曰。知道。
정조 6년
以濟州御史別單。傳于趙鼎鎭曰。此則刑判旣經道伯。自廟堂下該曹。使之仔細看閱。與亞三堂的碓停當。同爲入侍稟處。而次對日一體持入事。知悉。
정조 6년
傳于李在學曰。右副承旨入侍。
정조 6년
傳于沈有鎭曰。御史留待。
정조 6년
傳于沈有鎭曰。濟州巡撫御史及輪對官入侍。
정조 6년
李在學啓曰。濟州儒生試取試券。今已上來。弘文提學李命植。卽爲牌招科次。而方帶臺職。不得循例請牌。藝文提學徐浩修。卽爲牌招。以爲科次之地。何如。傳曰。允。當於便殿科次矣。該房知悉。
정조 6년
傳于李世奭曰。係是科擧。不可以單提學試取。直提學二人。以試官擬入。而單望爲之。對讀官則時任堂下閣臣及入直玉堂。擬入。
정조 6년
傳于李世奭曰。試官持濟州試券科次入侍。
정조 6년
吏曹。奎章閣直閣單金載瓚。
정조 6년
李世奭。以弘文館言啓曰。校理李宗燮。旣有只推之命。卽爲牌招察任。何如。傳曰。允。
정조 6년
李世奭。以吏批言啓曰。士族婦女年九十人封爵事。載在法典矣。士族婦女年九十人別單書入之意。敢啓。傳曰。知道。今日政下批。
정조 6년
有政。吏批。判書金鍾秀在外未肅拜。參判金文淳進。參議沈念祖式假。左承旨徐有防進。吏批啓曰。判書金鍾秀在外未肅拜。參議沈念祖式暇。小臣獨政未安。何以爲之。敢稟。傳曰。仍爲之。以趙城鎭爲校理。尹長烈爲副校理。沈觀之爲敦寧都正。朴天衡爲兵曹參議。金光岳爲宗簿正。沈禧爲工曹正郞。李昌會爲司僕主簿。朴始榮爲掌樂主簿。吳益煥爲崇陵別檢。承文著作單李敬裕。承文院副正字單李星俊。成均博士單韓相肇。學正單車鳳運。學錄二單馬思仁文光端。學諭二單金致泳曺亨壽。兼養賢主簿單金鼎國。前郡守韓後裕年七十。今加通政。侍從臣注書韓用龜父。前監役尹㬚年七十。今加通政。侍從臣前校理尹行元父。進士尹師洙年七十。今加通政。侍從臣前待敎尹履相父。以上加資事。承傳。前主簿權士敏。贈左承旨。爲國倡義贈職事。承傳。
정조 6년
兵批。判書鄭好仁病。參判徐有寧病。參議朴天衡未肅拜。參知柳誼入直進。左副承旨李世奭進。副司直李性源李宗燮姜彝正。副司果柳孟養。
정조 6년
咸鏡監司鄭元始疏曰。伏以三陽載回。萬品維新。九如之頌。四重之謠。忭祝之忱。中外惟均。仍伏念臣。猥以無似之姿。偏蒙不世之恩。前後踐歷。罔非喩分。而又承北門之重寄。一年于玆矣。才猷不能剸理庶務。威望不能彈壓一道。賑事方始。而旣乏接濟之策。民瘼轉甚。而亦無矯革之術。一味尸素。百拙畢露。私心愧懼。若隕淵谷。縱荷庇覆之仁。幸免譴責之加。有時循省。感惶交切。向者誕敷之綸音。蓋出求助之至意。仁聞所曁。疲氓咸聳。凡在分憂之列者。孰無仰體之心。而雖以北關一路言之。奸僞日滋。弊源已痼。移東補西。只見彼此之俱困。牽架補漏。不過時日之支吾。然或事係久遠。而猝難更張。或矯救無策。而未可輕議。甚至有祛一弊。而反生一弊之慮。雖使諳鍊時務者當之。實無善變之方。況如臣庸陋。素乏講確。其何能爬櫛釐改。仰塞明旨之萬一乎。謹就其別無掣礙。粗有方便之道者。以五條陳聞焉。其一曰。鹿茸添價事也。道內十三邑。每年元卜定鹿茸。合爲四十九對。癸未詳定時。每對價以五升布十四疋。四升布二十疋定式。而挽近以來。鹿茸漸貴。價隨而踊。詳定之價。太不相當。故間因道臣。或增詳定。或請添價。竝與元詳定。合爲五升布三十疋。則價本比初倍蓰。添給亦纔數年。而其所謂添補之資。不能當歲增之價。以其上下之數。較諸貿取之直。猶不及其半。邑力不足。則又從以民斂。不但一路難支之弊。御供物種。事面。何如。而有此苟簡之擧。其爲屑越莫甚。不可不略又添價。以補其縮。而每年用餘五升布之會錄各邑者。頗有贏餘。今以每對十疋。更加磨鍊。則庶可爲一分紓民力之道。且茸産之節。只其五六月兩朔。過此則幾乎絶種。而民邑旣無儲蓄之資。土産盡爲貿遷之歸。至若不時別卜定。則雖持十倍之價。難覓一對之茸。今後則勿論元別卜定。若以添補之價。依京貢例。前期上下。豫先備待。則物有當節易貿之道。價無臨急刁蹬之害矣。其二曰。茂山還穀事也。本府民戶。不過四千餘戶。而各樣還穀。合爲八萬八千餘石。盡分之穀旣多。恒留之數絶小。故今以應分之數。分排民戶。則一戶所受。殆過二十餘包。民旣不願。吏緣爲奸。穀簿之紊亂。吏鄕之逋負。爲弊日甚。活民之資。反爲病民之端。誠非細故也。臣於秋巡時。分遣親裨。摘奸倉庫。聚會民人。探問事情。則蓋茂之爲邑。僻在一隅。隣近絶遠。船運無路。雖欲貿販而商賈不入。雖欲移轉而他邑不受。多積之弊。固其勢也。民戶不可歲加月增。還穀其將耗上生耗。則前頭民邑之受病。尤不可言。目今釐正之策。營賑穀盡分條中。限二萬石。就京師句管穀有裕邑。換名移錄。而折半分留。又於三衙門穀中。限一萬石。今秋爲始。從市直換作布木。卽於傍邑穀物不敷處。作穀會錄。而旣難一時移送。定以數年區處。則無異於移轉。而可爲兩便之道矣。其三曰。出身武士勸奬事也。北方弓馬之才。從古有稱。邊圉陰兩之備。比他邑尤別。惟我聖上。乃以慰恤之意。深軫弛張之道。武士之抄上者。特蒙親試。出身之年久者。爰命調用。以至有尙武之飭諭。而韎鞈之類。鼓舞欣踴。感祝無地。第伏念崇奬之道。必有別般激勸之資。然後可期有效。本道出身之親騎衛外。其麗亦過千數。赴京取才。而得霑職名者。百不一二。道里絶遠。而不得資徃者。十居八九。積年勤苦。幸得科第。而枯項黃馘。抱紅牌老於牖下。未見其利益。徒歸於無用。鄕里賤之。朋儕笑之。反不如假名幼學。出入校院。得以免軍役通鄕社之爲愈也。將何以激發其心。樂爲之決拾馳騁也哉。臣意則道內邊將中。京軍門不願一窠。劃付臣營。依親騎衛取才例。試其各技。拔其優等。狀聞差除。而南北之人。旣不可一處齊會。激勵之方。亦不宜一路異同。以其窠輪回交差。則非但爲渠輩慰悅之方。亦當爲朝家疏滯之澤矣。其四曰。六鎭守令擇擬事也。關北諸邑。處在絶徼。隣於大國邊門之鎭守。民生之疾苦。係於守宰者。比他道尤重。雖以穩城一邑言之。便作漕運邊將例遷之窠。不問履歷之如何。才器之當否。苟然差送。未嘗遴選。故徒勞迎送。漸成弊局。臣謂自今以往。另飭銓曹。各別擇差。而申明文武交替之舊典。恐合事宜矣。其五曰。端川府仍作堂上窠事也。本邑介在兩嶺之間。又是關南之別中營。論以關防。旣緊且重。臣於巡審之路。邑地形便。亦有領略。固宜設置防營。以爲備禦之地。而官制變通。旣涉重大。雖不可遽議。從前以堂上差送。自有法意。則不可以委之於堂下歷淺之人。臣意則依前作堂上窠。而時或以已經邊禦之人。另加差擬。以爲重關防之道。宜矣。膚淺之論。不足有無。而事係本道。亦不敢泯默。玆敢略爲條列。仰瀆崇聽。伏願聖明。下詢廟堂而裁處焉。答曰。省疏具悉。五條論弊。俱屬緊務。竝令廟堂。從長稟處。
정조 6년
祥雲道察訪張漢喆疏曰。伏以臣。猥以愚陋。濫叨聖恩。待罪本職。已及半載。圖報微誠。夙宵憧憧。而才力淺短。涓埃莫效。尋常憂懼。惟俟殃罰之自天矣。卽伏見求言綸音下者。十行絲綸。罔非我聖上旁求嘉言。曲軫民隱之德意也。恩綸一播。跛躄蹈舞。繼之以感泣攅祝。所謂山東老羸之願須臾無死者。幸復見於今日。而雖市井之賤。韋布之微。猶許鳴號於公車。則伏況臣之所領郵卒。過千其麗。所攻馹駒。維百厥數。豈無一二可以仰達天廳。俯答民望者乎。第伏念臣之所管十六站驛路。東臨大海。西抵峻嶺。地氣磽确。生理冷薄。山氓之貧者。或採木茹草而爲生。浦戶之壯者。皆擧網發笱而爲食。家乏餘蓄。人不宿飽。於是而雖省徭蠲弊。務使奠安。猶患支保之不贍。而況其逐戶徵役。十倍於平民。一年百馬戶之所徵。殆近四千金之多者乎。是故驛戶之凋瘵愈深。馬政之疎虞轉甚。若此而不已。則幾何其不至於絶站罷驛而後已也。百爾思量。萬無蘇殘之策。顧今一分拯救之道。惟在乎徭役之蠲減。減得一分徭役。救得一分弊瘼者。政屬目下之急務。而若論其疵弊。則其目有三。一曰。銀溪驛入居之徵錢也。二曰。保安驛入居之創規也。三曰。馬位田畓之未充數也。竊伏惟銀溪驛入居錢四百兩之逐年徵捧。乃臣驛之一大痼弊也。銀溪入居之設。臣謹按其所自創。則在昔北路有兵亂。銀溪。以北路直站。傳遽繮屬。使役旁午。故朝家軫其偏苦。特令平陵祥雲兩驛。更番立待於該驛。共濟王事。此不過權宜之設。而兵火旣靖。則立待宜撤。而經亂之後。驛樣蕩析。不能自立。故使此兩驛。仍姑立待。而一年二年。因循未撤。行之幾年。立待除焉。而有麻布之徵。徵之旣久。麻布變焉。而爲錢貨之輸。一驛一年之出。至於四百金之多。始緣一時之權設。終成百年之謬規。事之無義。孰此爲甚。或曰。銀溪處直路。而徭役最繁。臣驛處僻路。而徭役稍歇。使銀溪而若失臣驛入居徵錢之利。則銀溪之殘敗。勢所必至。銀溪之話柄。亦不出於此。而此有不然者。銀溪之馬匹人戶。倍多於臣驛者。當初區劃。已慮夫直路之偏苦。而所以稱量長短。均齊苦歇者。則今何可膠守謬例。不思所以更張之道乎。此其爲弊者一也。至於保安驛入居。則又是無前之例。通七路所不行之事也。創自乙未。至今八年。而臣驛之受弊。比前尤甚。有如將死之危疾。添却一症也。保安之驛。在觀察使營下。凡干使役。自當比他驛偏重。故厥初設驛之日。所劃人戶之繁。馬匹之多。倍蓰於臣驛。則其所區劃之本意。蓋可見矣。非特本道如是。他道亦然。故湖南之參禮。湖西之利仁。箕營之大同。海西之金郊。同是觀察使營下驛。而未聞有道內諸驛立待之規。則今此保安。恐不可異同。而獨創七路所無之例。獨行從古未有之規。永貽臣驛無窮之弊。哀此窮民。其何以支保乎。驛戶之貧殘。莫甚於臣驛。而謬例徵役。如是層加。銀溪之四百金。保安之二百兩。皆是剝膚椎髓之所辦。而目今驛力。已入强弩之末勢。如是而兩驛入居錢六百兩。若未蒙參酌蠲革。而逐歲誅徵之猶前。則無以解臣驛倒懸之急。而來頭之慮。恐不知至於何域。此其爲弊者二也。若夫各驛之必有馬位田畓者。所以保驛戶而實馬政。則馬位之優數劃給。朝家定式。至爲允當。而以言乎臣驛。則十六站百馬戶之所受劃法。當爲四百八十八結五十負之元數。而當初區劃時。未及充數者。爲七十結六十五負三束。戊子年打量後川反浦落者。爲七十六結三十三負二束。則見今馬位實數。不過爲三百四十一結五十一負五束。而元數內不足之數。乃爲一百四十六結九十八負五束也。馬位之所劃。旣如是不足。驛役之所徵。又如彼增多。如是而驛戶安得不蕩殘。馬政安得不疎虞乎。惟其如是。故一入馬戶。人皆敗家。流離逃徙。百道謀避。致有疊役兼徭之弊。而冤號載路。景色愁痛。此其爲弊者三也。有此三大弊。而未有以變通者。久矣。何幸天降恩綍。民戴德意。遠近驛戶。爭集于臣之庭。莫不頌祝聖恩。感戴如天。而屬臣構疏上煩。欲得矯弊蘇殘之地。噫。丙枕求言。如是懇惻。窮民告病。如是悲苦。而臣於是。不以實上達。使我聖上如傷若保之澤。終未下究。則臣之得罪聖明。顧何如哉。得罪斯民。又何如哉。玆敢擧實仰瀆。言不知裁。若夫猥越之誅。瀆撓之罪。臣固甘受。伏惟聖慈天地父母。恕其愚妄。擇諸芻蕘。將臣所陳。下廟堂稟處。使此三弊。庶得矯救之地。則可使薄海群生。鼓舞於堯天兩露。而臣亦與有榮焉。省疏具悉。應旨設弊。殊覺嘉尙。乃下廟堂稟處。
정조 6년
大司憲李命植疏曰。伏以臣。於臺職。難冒之義。不但鐵限十重而已。前後避辭。已爲罄悉。日月之明。必已照燭無餘。今此新除。又何爲而及此從前負罪自劃之身也。臣誠惝怳隕越。不知所措。昨於陪班。鑾與近臨。召牌遽降。怵分畏義。不暇他顧。冒昧承膺。仍爲肅謝而退矣。處義之卽當。去就之慌忙。豈不有損於淸朝臺閣之重。而貽八方譏笑乎。況今人心共憤。大論方張之時。臣獨冥然自阻。不敢爲進身螭陛。抗辭嚴討之計。臣之罪益無以自逃。伏乞亟解見職。仍賜重勘。以爲具僚之戒焉。臣方引罪俟勘。不宜更贅他說。而事重懲討。義難容默。敢此附陳焉。臣伏念王者之政。莫先於誅惡。人臣之罪。莫大於爲逆。惟我聖上。慈仁太過。當斷不斷。合啓諸賊。尙逭天誅。種下生種。至有德相煥億。又至有畿湖之儒。敢生伸辨之計。天下寧有是耶。至若蔡濟恭。則名出賊宦之招。獨逭肆市之律。鞫獄嚴秘。事實隱晦。前後居臺地者。未有一言之聲討。及至昨年以後。釁負大彰。藏犯畢露。則已不可一向涵貸置而勿論。況玆國榮合力成就之說。始發於近日。則其罪無可言矣。噫嘻。濟恭所秉之論。果何論耶。彼國榮。亘萬古所無之㓙逆也。一自罪惡貫盈。奸所掀露之後。自知一世之中。無可依庇者。而特一濟恭之交結已深。腸肚暗連。故乃欲合力而成就之。爲之依歸。同惡相濟。其平日綢繆之狀。輔車之勢。不難知矣。嗚呼。我聖明於濟恭釁沐之。帲懞之。德至厚也。恩之渥也。雖使渠革心悛惡。滌舊圖新。猶未足以少酬萬一。而乃反狺然包藏。恣相附麗。主張和應。必欲同歸於亂流者。其心所在。昭不可掩。此而不誅。豈可曰國有法乎。大僚之奏。憲臣之箚。義理明正。辭意嚴確。而不惟不賜允從。反以何必提不頒說爲批。臣誠莫曉聖意之所在也。目下誅討之擧。不容少緩。藏刑之日。不敢遽請嚴鞫。而亦不可使晏帶官銜。偃處城闉。臣謂知事蔡濟恭。爲先施以絶島安置之律。斷不可已也。臣於此。又有所憂慨者。雖以如趙㻐之臭味聲氣。自來不同者。特爲濟恭凶猾之性。文飾之辭。變幻言義。大家牢籠。則亦不免被其薰染。當擧世排攻之日。獨主扶護之見。蓋其地處人望。有足以取重於人。故彼乃傾心結杔。以爲依藉之計。而㻐則不自省覺。駸駸然一味親好。當初眞贓之未出。不能斥遠。事若無愧。畢竟衆論之峻發。猶復推許。大是意外。殊不知。自公議觀之。誠不勝驚惋拂鬱。逾久而逾不可遏也。原心之言。雖或諉以見欺。執跡而觀。實難免於助勢。使此一人而止。猶爲可憂。若相視效。漸染註誤。以至轉輾深入。則豈不爲世道無窮之慮乎。行司直趙㻐。亦宜特施削出之典也。臣於治疏將上之際。伏聞濟恭。又上自辨之章云。其少無忌憚。濫猾跳踉之習。一至於此。誠世道之一大變怪。尤不可不及時勘斷。以折亂萌。申乞亟降明命。以洩輿憤焉。答曰。省疏具悉。首陳事。卿不見昨年七月念一日傳敎乎。趙㻐事。人之相親。何必云云。卿其勿辭行公。
정조 6년
壬寅正月十二日辰時。上御觀物軒。右副承旨入侍時。右副承旨徐鼎修。記事官趙興鎭。兼春秋曺喜有金鳳顯。以次進伏訖。上曰。昨日學掌儀試券中。皆令入來親受事。分付。賤臣承命出。還入進伏。上曰。昨日事。雖謂之盛擧。可也。他日卿相。皆出於其中。而多士之文才容貌。實多進就之人。予甚嘉悅。鼎修曰。聖敎至當。上曰。李崑秀沈象奎入來。卽令入侍。一直提學。同副承旨入侍。賤臣承命出。與同副承旨趙鼎鎭。一直提學沈念祖李崑秀沈象奎。偕入進伏。上謂崑秀曰。汝之前日所讀卷帙。幾許耶。崑秀曰。經書則四書二經及外家書。八大家中韓文歐蘇。抄出讀之矣。上曰。沈象奎見今所讀。何書也。象奎曰。方讀孟子矣。上曰。二儒生凡百甚夙成。誠奇矣。鼎鎭曰。沈象奎年纔十五。賦一篇。能自作自書。不移時製進。才華可謂敏銳矣。李崑秀自兒時。頗有名稱。而前兵判篤實敎之。詩書及論語聯誦云矣。上謂崑秀曰。尙今誦之乎否。崑秀曰。數年前則聯誦矣。近來因爲廢却。不得誦之矣。上曰。汝試誦七月篇。崑秀誦奏。上曰。誦聲甚好。又命讀崑秀象奎之賦試券。崑秀等讀奏訖。上命鼎修。書給七言絶句題衣冠身惹御爐香之句。命崑秀製進。崑秀製呈。上曰。善作矣。仍命退。諸臣以次退出。
정조 6년
壬寅正月十二日未時。上御誠正閣。輪對官巡撫御史同爲入侍時。左副承旨李世奭。假注書趙衍德。記事官曺喜有金鳳顯。中學訓導金就行。典獄主簿張弼漢。東活人別提玄啓桓。西活人別提金元甲。瓦署別提沈景喆。御史朴天衡。以次進伏訖。上曰。他承旨入侍。喜有承命出。與趙鼎鎭。偕入進伏。命輪對官以次進前。中學訓導金就行進伏。上曰。爾在何處乎。就行曰。居在松都矣。上曰。有職掌乎。就行曰。訓導儒生矣。上曰。有所懷乎。就行曰。無矣。命退。典獄主簿張弼漢進伏。上曰。爾以何職。移拜是職乎。弼漢曰。以訓鍊判官移拜矣。上曰。有職掌乎。弼漢曰。掌罪囚矣。上曰。有所懷乎。弼漢曰。無矣。命退。東活人別提玄啓桓進伏。上曰。有職掌乎。啓桓曰。掌都城病民救活矣。上曰。有所懷乎。啓桓曰。無矣。命退。西活人別提金元甲進伏。上曰。爾以何職。移拜是職乎。元甲曰。以訓鍊主簿移拜矣。上曰。有職掌乎。元甲曰。掌病民救活矣。上曰。有所懷乎。元甲曰。無矣。命退。瓦署別提池景喆進伏。上曰。爾是誰族乎。景喆曰。前縣監池道涵之孫矣。上曰。爾亦能爲先業乎。景喆曰。然矣。上曰。瓦子爲幾何乎。景喆曰。爲一千二百九十三訥矣。命退。上謂天衡曰。御史無事往還。甚可幸矣。別單外。有何可奏之事乎。天衡曰。已悉於別單。更無所奏矣。上曰。島中大體。何如。天衡曰。島中旣經屢豐。人心頗勝於陸地矣。上曰。本道年事。果何如。天衡曰。大體則皆有穴農之歎。沿海則尤爲歉荒。而論其市直。則與豊年無異。且來頭麥農成熟。則似無顚連之患矣。上曰。濟州。自是王化稍遠之地。凡厥逆孽。能無後日之患耶。天衡曰。年至漸久。則姑未知何如。而今則三邑守令。各別操切。故罪人輩不得出戶外矣。上曰。御史差遣。今在年久之後。島民擧皆聳動乎。天衡曰。臣往宣恩諭。則民皆感泣欣悅矣。上曰。本州形便。何如。天衡曰。環海爲七百餘里。而四面皆是石角。故船所往來處外。更無着船處矣。上曰。前牧使。何當還來乎。天衡曰。凡於渡海。候風往來。故姑無定限。而新牧使則歲前當渡海矣。上曰。上來試券。何如是數少耶。天衡曰。本州人多從武。故收券如是略少矣。上曰。御史千里驅馳。必多勞攘。從今休息。以爲次對日入侍也。命退。諸臣以次退出。
정조 6년
壬寅正月十二日申時。上御誠正閣。科次入侍時。藝文提學徐浩修。一直提學沈念相。二直提學鄭志儉。直閣金載瓚。應敎朴天行。副修撰洪文泳。左副承旨李世奭。假注書趙衍德。記事官曺喜有金鳳顯。以次進伏訖。上曰。他承旨入侍。賤臣承命出。與李在學偕入進伏。上謂浩修曰。濟州道科前例。卿果考見乎。浩修曰。先朝乙酉年。皆爲直赴殿試矣。上曰。然則依古例爲之。可也。命考券。載瓚進讀試券考訖。親坼封。仍命書傳敎曰。濟州儒生試取科次。三中幼學金墉。三下通德郞邊景祐。幼學康聖翊。竝依例直赴殿試。次上幼學金命獻。年近七十。文亦可觀。其在慰悅遐土之道。不可無激勸之政。紙三卷筆五枝墨五笏。賜給。紙筆墨。自本道題給之意。下諭于該道監司處。上曰。濟州御史今方入來。揆以人情。必有離索之懷。上番卽爲出直。以爲相見。可也。仍下敎曰。彼兩玉堂。尙未陞品。亦可冤矣。浩修曰。然矣。上曰。本館有誰替直之人乎。天行曰。權以綱今方牌不進。李宗燮以親病受由。故姑無替直之人矣。上曰。若無替直之人。則以爲變通。好矣。天行曰。館官方多在外。番次近甚苟艱。在前如此之時。或有陳達變通之例。故敢此仰達矣。上曰。許遞。開政差出。可也。出擧條命書榻敎曰。在外玉堂許遞。政官牌招開政。又命書榻敎曰。明日晝講爲之。又命書傳敎曰。閣事相妨。直閣金載瓚。本職許遞。又命書榻敎曰。新除授玉堂。待下批牌招。推移入直。上曰。直閣下批。以口傳擬入事。分付。賤臣承命出傳。上曰。李宗燮。何以連事違牌乎。世奭曰。非但渠有母病。兼以身病。不得仕進矣。命書傳敎曰。今聞左副所奏。其親病勢難行公。館直且甚苟艱。校理李宗燮許遞。命書傳敎曰。各司回啓。無得踰三日之限。自是由來定式。本司回啓事面。或與各司回啓有異。許多稟處之事。旣命啓目回啓。則已過屢日。尙不擧行。本司若此。各司何論。行公有司堂上。竝從重推考。更加察飭之意。言于廟堂。上曰。禮房承旨筵退後。榜目卽爲修入。可也。命退。諸臣以次退出。
정조 6년
行都承旨嚴璹藥院直。左承旨李在學坐直。右承旨李世奭坐直。左副承旨徐鼎修坐。右副承旨趙鼎鎭坐。同副承旨朴天衡坐。注書趙興鎭仕李祖承病。假注書趙衍德藥院直。事變假注書李顯道仕。
정조 6년
上在昌德宮。停常參。只晝講。
정조 6년
李在學啓曰。大司憲李命植呈辭。執義兪彦鏶在外。掌令安鼎大疏批未下。柳翼之在外。持平李益運受由在外。朴趾慶在外。今日以監察茶時之意。敢啓。傳曰。知道。
정조 6년
以來月十八日專經武臣殿講取稟。傳于李在學曰。爲之。
정조 6년
李在學啓曰。右承旨沈有鎭。今日不爲仕進。卽爲牌招。何如。傳曰。許遞。前望單子入之。
정조 6년
承旨前望單子入之。申思運落點。
정조 6년
徐鼎修啓曰。新除授申思運。前以安東縣監。方在居下中。何以爲之。敢稟。傳曰。前望單子中。不爲懸註付標。當該吏曹堂上。從重推考。原望筒。勿拖。前望單子。入之。
정조 6년
承旨前望單子入之。朴天衡落點。
정조 6년
傳于趙鼎鎭曰。新除授承旨牌招察任。
정조 6년
傳于李在學曰。右承旨右副承旨入侍。
정조 6년
玉堂前望單子入之。校理金翊休李鼎揆。副校理尹尙東李顯模落點。
정조 6년
傳于趙鼎鎭曰。院直不備。新除授玉堂。待下批牌招察任。其中違牌坐罷人。竝敍用。
정조 6년
李在學啓曰。明日次對。無進參之員。除在外疏批未下外。未肅拜呈告人員。竝待開門牌招。何如。傳曰。允。
정조 6년
傳于李在學曰。俄因內需司文書。有令該曹嚴査重繩之命矣。判堂且經本道伯。況在宮府一體之意。不可不一番嚴法懲治。依此擧行後。草記之意。分付。
정조 6년
以刑曹啓目。寶城郡私奴外山。以橫叛上典罪。依律文絶島移配事。傳于李世奭曰。編配頻仍之時。此等之類。何必更配。發配一款。勿施。大抵京外法官。每於發配罪人。欲諱本事。則輒以橫叛二字。勒成發配。此後無論刑曹及外邑。復以此四字。移施於他罪。有發配之弊。致煩上聞。則該曹堂上該道監司遣罷之典。斷不可已。如是飭敎之後。律官尤焉敢聽令擧行。萬一復踵前習。所謂律官。豈非亂法之民。亦當刑配。以此傳敎。自本曹書付壁上。愓念擧行。亦卽枚擧。措辭行會。該道果有橫叛之罪。則必是犯罪委折及詳考橫叛人上典之姓名。亳無差爽。然後發配事。一體知悉。
정조 6년
以黃海監司罪人洪重仁到配啓本。傳于李在學曰。法已施。分揀放送。
정조 6년
以慶尙監司趙時俊狀啓。淸河縣監尹衡喆。限畢賑勿遞事。傳于李在學曰。此時本道民事。何待回啓。依狀請限畢賑間仍任事。回諭。
정조 6년
以咸鏡監司鄭元始狀啓。文川等五邑開賑事。傳于李世奭曰。五邑守宰之中。安知無老不鍊務者乎。予於永興。深以爲慮。方欲另行廉察。以此意各別嚴飭。十分愓念。莫負分憂之責事。申申分付。其他四邑。或多臨賑期易倅。新叨必有手生之歎。此亦各別嚴飭。雖一夫一婦。萬一有流散之事。捐瘠之患。此等邑宰。合置重辟。考其勤慢之方。朝廷自有繡衣。豫加嚴關董察之意。今日內。回諭。
정조 6년
以黃海監司李敬養啓本。罪人曺顯龍到配事。傳于李在學曰。旣已到配。分揀放送。
정조 6년
以禁府啓目。李敏亨照律事。傳于李世奭曰。名以禁亂官。當此飭令至嚴之下。不但初不察禁。觀渠對供。遊辭納招。全不識職分之何如。甚至以無或挾冊犯科之意。曉諭云云者。人事極爲未瑩。曾有搜不及身之命。而竝與搜篋而不爲。萬萬駭然。如渠未瑩之類。何必更招。從重勘律後草記放送事。分付該府。
정조 6년
以全羅監司朴祐源狀啓。道內飢民開賑事。傳于李在學曰。俄於北關設賑狀啓。已有所回諭。而奚直北邑爲然。南邑無異。且況本道兵水營僉萬戶所管。亦皆設賑。則如不十分董督。安保其在在善賑。濱死飢民之活與不活。惟在卿一人。若因卿一人之未克周察勤慢。而有一民之捐瘠。則不但負予南顧之念。卿以何顔。對南民乎。固知卿之不遑怠忽。而申諭至此。自下諭祗受日。至畢賑日。夙夜孜孜。無或弛心。而守令邊將之不勤賑事者。何必狀請勘罷。此則徒貽民弊。卿其便宜隨現發。先決杖後狀聞。雖非用刑之時。此關民事。依傳敎用杖事。回諭。如是下諭之後。卿若不摘發懲勵。或者發露於來頭廉察之行。卿當首被不職之辜。卿其知悉。雖以牧官言之。渠場內設賑。而或有受由往來之事。又或有怠於賑政之弊。隨現決杖。一依守令邊將例爲之事。亦爲回諭。此有旨一通。謄下備局。自備局設賑。他道詳細措辭行會。竝依此有旨擧行之意。分付。形止亦令狀聞。
정조 6년
李在學。以刑曹言啓曰。擊錚罪人兪彦邦等處。推問猥濫之罪草記事。命下矣。依傳敎。罪人兪彦邦李達之李養吾吳周翰高益纘等處。嚴問其委折。則招內以爲。渠等俱以鄕曲儒生。因求言傳敎。各以所居邑弊瘼事。封章上來。而蹤跡齟齬。登徹無路。果有此呼籲云。而其中孫有百一人。不得捉致。故問其去處於彦邦等。則皆以爲有百。原情則列名。而前此下鄕。不參擊錚云矣。渠等苟有所懷。欲爲陳疏。則事當呈于喉院。以聽進退。而乃以非四件之事。敢作無前有之擧者。求其情狀。萬萬痛駭。後弊所關。不可循例勘處。蓋此諸人。各爲封疏。同時擊錚。若論驚動之罪狀。別無異同。考見原情之名錄。自有首從。狀頭兪彦邦。依新定式。事理重之律。遠配。李達之李養吾吳周翰高益纘等。以猥濫擊錚罪。竝杖一百徒三年定配。孫有百。初雖列名於原情。旣不同參於擊錚云者。各人招辭。若是丁寧。自本道待用刑。決杖懲勵之意。分付道臣。何如。傳曰。允。事係令前。狀頭定配事。依施。其外收贖。
정조 6년
又以二所巡廳言啓曰。去夜初更四點量。犯夜人別監千道文執捉。而何以爲之。敢啓。傳曰。待用刑時。嚴棍次姑爲保放。
정조 6년
又以義禁府言啓曰。咸鏡監司鄭元始狀啓據。刑曹粘目內。咸鏡前中軍朴順陽。移本府處之事。允下矣。朴順陽今方待命。卽爲拿囚之意。敢啓。傳曰。捧口招以聞。
정조 6년
又以義禁府言啓曰。擊錚罪人趙明濬。依近例除刑推捧供以入之意。敢啓。傳曰。知道。
정조 6년
又以義禁府言啓曰。中部都事金聲應。拿囚之意。敢啓。傳曰。知道。
정조 6년
副修撰洪文泳疏曰。伏以臣。與副校理臣金載瓚。有妹壻應避之嫌。春秋兼銜。自在當遞之科。玆敢援例陳章。伏乞聖明。亟令攸司。照法遞改。以存公格。不勝幸甚。臣無任屛營祈懇之至。答曰。省疏具悉。疏辭下該曹。稟處。
정조 6년
壬寅正月十三日辰時。上御誠正閣。晝講入侍時。知事鄭好仁。特進官金用謙。參贊官李在學。待講官朴天行。檢討官洪文泳。假注書趙衍德。記事官曺喜有。記注官金鳳顯。宗臣花陽君榷。武臣南志默。以次進伏訖。上讀前受音訖。天行進讀孟子。自陳臻問曰。止若於齊則未有處也章訖。上讀新受音訖。天行曰。此章大旨。論君子辭受取予。各當其理。而雖言於孟子事君之際。然人君亦當體察於臨下之際。若取於民而無制。或賜予而無節。則皆是不當於理也。此等處政好。深加省念。至於使一世之人。辭受取予。皆得當理。則亦在自上導率之如何。凡於礪廉恥。尙名節之道。另加留念。則自有風草之化矣。伏願深留聖意焉。文泳曰。此章貨字。最好有味看。可以無取而取。可以無與而與。同是貨之也。是以辭受之際。牽動於貨。一邊不能酌義栽物。則將爲忘廉喪義之人。不特在下者。戒之在貨。從古人君。若能克祛貨取之念。則焉有取民無制。賜予無節。駸駸然自底於亡國乎。理財而貨取。則民心日離。馭下而貨交。則風俗日渝矣。此等處伏願深加省念焉。上曰。所陳好矣。經筵亦陳文義。好仁曰。在宋在薛。則有贐有戒而受之。至於齊。則固無所處而不受。此皆亞聖之得其中而處宜也。今玆齊王之餽以百金者。全出於要以貨財之意也。孟子之辭而不受。良以是矣。上曰。特進官亦陳文義。用謙曰。此章別無深義之可陳。而末章未有處之處字。實係緊看處矣。且尹氏註。辭受取與之與字。雖不在本文。而究其旨。則實有深義。惟當以處字與字。可明亞聖之本意矣。上曰。特進所陳。好矣。上曰。參贊官亦陳文義。在學曰。別無所陳矣。上曰。特進官。想有平日講究者。更陳所見。可也。用謙曰。觀於此章。抑以時中二字。有所傍照處矣。上曰。斷其義。則何等處爲傍照乎。用謙曰。辭受之際。似有時中之義矣。上曰。論以其時中。則孟子似不及孔聖矣。用謙曰。生知學知。雖有差分。亦豈無時中之義耶。上曰。玉堂各陳所見。天行曰。時中二字。雖與不勉而中。不思而得。煞有間焉。生知學知。及其至則一也。時中之妙。不特於亞聖言之。凡自修之士。豈無時中之可言乎。文泳曰。生而知之。學而知之。雖有差殊之分。而及其造極則一也。至於亞聖。豈可無時中之義耶。上曰。辭受取與。必得其宜。然後可謂得中。而今以亞聖之道。歸之時中。恐未必十分到底矣。或謂顔子去聖人一分。而猶有洪爐點雪之喻。則抑有一分査滓而然。今以孟子之聖。謂之有踰於顔子。而果得時中之義耶。天行曰。時中之義。惟在聖人造極處矣。上曰。程子謂有室中之中。國中之中。中之義誠大矣。是故溫公。難言中字。程子亦難其中。若以大本之中。膠守執中。則不免爲子莫之執中。中之中。時之義。亦甚難言。旣非天縱之聖。則那得有時中之道乎。天行曰。時之一字。當觀於孔聖地位。而至於中字。凡人亦或得中。下孔子一等人。實難以時中論之矣。用謙曰。孟子嘗稱予學孔子。以此推之。豈無時中之義。而似或有一分未及處矣。上曰。鄕言亦然矣。上曰。卿於加資後。初登筵席乎。用謙曰。然矣。上曰。近得無病。而尙不釋看書乎。用謙曰。數年以來。沈於痼疾。至於文字。全不如前矣。上曰。晝講則臺諫詣臺入參。朝講則以座目應參。而近來晝講。全無是例。亦涉可怪矣。在學曰。近無臺啓。故臺臣初無詣臺之事而然矣。在學曰。今日晝講。以特敎爲之。而此後則待日暖。政院入稟後。以爲設行。宜矣。上曰。唯。上曰。違牌兩玉堂。已爲踏下。前望單子入之事。分付。命退。諸臣以次退出。
정조 6년
壬寅正月十三日午時。上御觀物軒。右承旨左副承旨入侍時。右承旨李世奭。右副承旨趙鼎鎭。記事官趙興鎭。兼春秋金鳳顯。別兼春秋鄭東浚。以次進伏訖。上曰。各道歲抄啓目。一番看閱。錄其元數。可知其數爻。承旨與注書輪回讀奏。數爻則注書詳細錄出。可也。鼎鎭先讀。上曰。今日坐直。誰也。世奭曰。小臣及同副承旨朴天衡矣。上曰。待敎出往本閣。再昨日科作。斯速謄入。東浚先出。世奭鼎鎭。賤臣輪回讀奏。上曰。幾許讀之乎。鼎鎭曰。慶尙兵營啓目。幾盡讀之矣。命書傳敎曰。次對進定於明日。命退。承史以次退出。
정조 6년
行都承旨嚴璹藥院直。左承旨李在學坐直。右承旨李世奭坐。左副承旨徐鼎修病。右副承旨趙鼎鎭坐直。同副承旨未差。注書趙興鎭病李祖承病。假注書趙衍德藥院直。事變假注書李顯道仕。
정조 6년
趙鼎鎭啓曰。行大司憲李命植牌不進。執義兪彦鏶在外。掌令安鼎大疏批未下。柳翼之在外。持平李益運受由在外。朴趾慶在外。今日以監察茶時之意。敢啓。傳曰。知道。
정조 6년
傳于李在學曰。大臣備局堂上引見。
정조 6년
以專經武臣殿講處所取稟。傳于李在學曰。涵仁亭爲之。
정조 6년
以黃海監司李敬養啓本。兵營及黃州牧。地黃橫斂監色査啓事。傳于李世奭曰。意謂道伯新到之故。凡係民隱。或以爲嚴査詳覈矣。觀此査啓。全事周章。如視秦瘠。大非始料所及。十三結減縮與否之相左。胡大事也。斷斷爲說。扶抑太過。至於本營本牧橫斂之委折。濫徵者。誰某。初不溯考狀聞。以此狀辭觀之。其始創於何時何人。果無以領略。其在外藩奉行朝令之道。焉敢若是漫漶。此事若此。他事可知。是豈當初差遣之本意乎。此啓本還下送。仍令刑曹。枚擧此意。別關嚴飭海伯處。營牧之千餘斤科外加捧。旣非久遠之事。則宜無不査出之理。營牧應問各人等。一竝捉致巡營。使之親執嚴査。不多日內。修啓本以聞。如是下敎之後。營牧官吏。萬一有逞憤肆憾於地黃軍輩之弊。從當按廉。兵使牧使。隨現繩以違命之律。以此自本曹一體嚴飭該道監兵使處。
정조 6년
兵曹口傳政事。同知單李弼完。
정조 6년
以慶尙監司趙時俊啓本。咸昌前縣監朴光晦供辭內辭緣。應問各人等處究覈事。傳于徐鼎修曰。卿則勿待罪事。回諭。觀此査啓。堂疏論列。豈非風傳之爽誤者耶。咸昌班俗。稔聞其猾豪難制。而不料强梁之侵凌土主。至此之甚也。雖無衿民擬刃之跡。而作黨設契。聚錢圖逐。惟其用意造謀之陰譎。可謂一而二。二而一也。在朝家正風化杜奸弊之道。不可而非時用杖。遽置落科。然因他事又有行査之命。以是之故。姑不敍用。至於尙置囚案。殊非核實之政。保放罪人朴光晦。特爲放送。更待處分。
정조 6년
李在學。以備邊司言啓曰。卽見前郡守鄭世柱上疏。則盛陳束伍軍器破弊無用之狀。仍請各道別定都會官。會聚修補。而批旨有下廟堂。與各營將臣。爛商救弊之方。草記以聞之命矣。束伍軍兵所授軍器。一番分給之後。初無修補之事。故只存體樣。無一可用。戎政之疎虞。莫甚於此。當初設施之意。豈亶使然。而任其朽鈍。莫非道帥臣守令溺職之責也。修葺之政。有不容少緩。而都會官則無前之規。有難創出。令各其邑。一一考閱。可用之者置之。不可用者。定其年條。漸次修葺。而修箿之數。每年報于廵兵營。發遣摘奸。考其勤慢。以爲狀聞勸懲之地。所改器械。則藏置官庫。操鍊時分給。罷操後還爲藏置。俾免如前破傷之意。分付各道道帥臣處。何如。傳曰。允。豈曰陳談。有足聽聞。依此擧行之意。申飭該道。可也。